**Metodický postup pri vypĺňaní formulára, ktorý slúži na financovanie testovania.**

Podrobnosti o možnostiach testovania žiakov, jedného zákonného zástupcu žiaka a zamestnancov škôl ( *ďalej len oprávnené osoby*) boli stanovené Ministerstvom školstva, vedy, výskumu a športu SR (ďalej len „ministerstvo“) v manuáli „**Návrat do škôl 2021**“.

Plošné testovanie v školách a školských zariadeniach nahrádza **od 17.5.2021** možnosť intervenčného testovania v prípade potvrdenia alebo podozrenia na ochorenie Covid-19 a možnosť skríningového testovania žiakov, študentov a zamestnancov, ktoré slúži na identifikáciu osôb, ktoré sú bez príznakov infekcie napr. pred hromadným podujatím.

Protiepidemické opatrenia vyplývajú z metodiky **Covid automatu a z manuálu Covid školský semafor**, ktorý monitoruje epidemiologické ukazovatele na národnej a regionálnej úrovni a na základe vývoja aktuálnej rizikovosti navrhuje opatrenia pre jednotlivé regióny - okresy.

Školy môžu testovanie oprávnených osôb zabezpečiť buď prostredníctvom a) vlastných mobilných odberových miest (MOM), alebo b) objednania „špeciálnej služby“ u poskytovateľa tejto služby (obec, súkromný poskytovateľ, lekár...).

Školy, ktoré si zabezpečovali testovanie oprávnených osôb podľa písm. a) alebo b) môžu požiadať ministerstvo o poskytnutie príspevku na testovanie, a to v sume 5 € za otestovanú oprávnenú osobu.

**Žiadosť zasielajú školy prostredníctvom formulára, v ktorom vypĺňajú údaje podľa nasledovných pravidiel:**

1. Údaje o počte otestovaných osôb sa zadávajú **spolu za kmeňovú školu** ( to znamená za všetky jej súčasti a elokované pracoviská)!!!
2. Do formulára sa uvádzajú v samostatných riadkoch jednotlivé termíny testovania za testovania uskutočnené v predchádzajúcom mesiaci
3. V prípade, že škola zabezpečovala testovanie aj žiakom, zákonným zástupcom alebo zamestnancom inej školy/školského zariadenia, uvedie v tabuľke údaje o počte týchto testovaných osôb v počte otestovaných za iné školy a školské zariadenia a v poznámke uvedie názov a adresu školy/školského zariadenia, ktorej – ktorému zabezpečovala testovanie.

Vyplnený formulár je potrebné vytlačiť a zaslať elektronicky bez podpisu, ale aj naskenovaný s podpisom riaditeľa a zriaďovateľa **na príslušný Odbor školstva ( Oddelenie analýz, finančných a kontrolných činností) okresného úradu v sídle kraja.**

Termín doručenia formulára je do 5. dňa v mesiaci za testovania vykonané v predchádzajúcom kalendárnom mesiaci.

OŠ OÚ v sídle kraja údaje skontroluje a správne odošle ministerstvu, ktoré uhradí požiadavku školy do výšky oprávneného nároku podľa preukázaného počtu vykonaných testov pre oprávnené osoby prostredníctvom nenormatívneho „**Príspevku na špecifiká“ (**§ 4af zákona č. 597/2003 Z. z. o financovaní základných škôl, stredných škôl a školských zariadení v znení neskorších predpisov).

Školy dostanú finančné prostriedky prostredníctvom svojho zriaďovateľa. Takto poskytnuté finančné prostriedky sú účelovo viazané na výdavky spojené s testovaním.

V prípade nejasností Vám odporúčame prečítať si otázky a odpovede k uvedenej problematike.

Ak v „Otázkach a odpovediach“ nenájdete odpoveď na svoj problém, obráťte sa na odbor školstva príslušného OÚ v sídle kraja, alebo na ministerstvo školstva mailom na adresu andrea.szabova@minedu.sk , alebo veronika.zilincikova@minedu.sk.